เปิดช่องทางออนไลน์จำหน่ายทรัพย์หลุดจำนำ อำนวยความสะดวกง่ายต่อการเป็นเจ้าของ
นายอนุกูล ปีดแก้ว อธิบดีกรมพัฒนาสังคมและสวัสดิการ เป็นประธานในพิธีลงนามบันทึกข้อตกลงความร่วมมือว่าด้วยการจำหน่ายทรัพย์หลุดผ่านช่องทางออนไลน์ ระหว่างสำนักงานธนานุเคราะห์ (สธค.) กับบริษัท เคาน์เตอร์เซอร์วิส จำกัด พร้อมกล่าวว่า เนื่องในโอกาสวันคล้ายวันสถาปนาสำนักงานธนานุเคราะห์ (สธค.) ครบรอบ 67 ปี จึงได้ร่วมมือกับบริษัท เคาน์เตอร์เซอร์วิส จำกัด ดำเนินการจำหน่ายทรัพย์หลุดจำนำผ่านช่องทางออนไลน์ เพื่ออำนวยความสะดวกให้กับประชาชนทั่วไปที่ต้องการทรัพย์หลุดจำนำได้ง่ายและสะดวกยิ่งขึ้น ในราคาที่ประชาชนทั่วไปสามารถเป็นเจ้าของได้ โดยทรัพย์ที่จะนำมาจำหน่ายในระบบออนไลน์ จะเป็นทรัพย์ที่หลุดจำนำที่มีคุณภาพดี โดยจะเปิดจำหน่ายทรัพย์หลุดจำนำผ่านช่องทางออนไลน์ให้บริการในวันที่ 10 พฤษภาคม 2565 ผ่านเว็บไซต์ของเคาน์เตอร์เซอร์วิส https://www.counterservice.co.th/th/deal หรือผ่านแอปพลิเคชัน 7App นอกจากนี้ สำนักงานธนานุเคราะห์ ในฐานะโรงรับจำนำของรัฐที่ช่วยเหลือประชาชนผู้มีรายได้น้อยที่ประสบปัญหาเฉพาะหน้าด้านการเงิน ในโอกาสครบรอบ 67 ปี ยังได้มอบทุนการศึกษาให้กับบุตรของผู้ใช้บริการ ทุนการศึกษาให้กับบุตรของพนักงาน และทุนส่งเสริมอาชีพให้กับผู้ใช้บริการ รวมทั้งสิ้น 65 ทุน ภายใต้โครงการ “สธค.มอบทุนการเรียนสู่ชุมชน” และบริษัท เคาน์เตอร์เซอร์วิส จำกัด ร่วมสมทบทุนเพิ่มเติม เพื่อเป็นการเปิดโอกาสทางการศึกษา แบ่งเบาภาระค่าใช้จ่ายด้านการศึกษาของบุตรผู้มีรายได้น้อย ขานรับต่อนโยบายโครงการสวัสดิการแห่งรัฐ และเป็นการสนับสนุนให้เยาวชนที่เรียนดี มีความประพฤติดีแต่ขาดแคลนทุนทรัพย์ได้มีโอกาสศึกษาต่อในระดับอุดมศึกษา ซึ่งถือเป็นการสนับสนุนเยาวชนให้มีโอกาสได้รับการศึกษาและก้าวเป็นทรัพยากรบุคคลที่มีคุณค่าต่อไปในอนาคต